ผ้าป่าธุรกิจ
ถ้าจะพูดถึงนวัตกรรมเด่นๆ ทางการเงินในช่วงทศวรรษนี้ นอกจากการเข้าสู่ยุคดิจิทัลแบงก์กิ้ง ที่ภาคธนาคารและภาคธุรกิจสื่อสารโทรคมนาคมโดดลงมาเล่นกันอย่างดุเดือดแล้ว การระดมทุนรูปแบบใหม่ๆ เพื่อธุรกิจที่เพิ่งตั้งตัว ก็น่าจะยังไม่เชยไปนักสำหรับประเทศไทยเราหรือในภูมิภาคละแวกนี้
6 เม.ย. 2558

ถ้าจะพูดถึงนวัตกรรมเด่นๆ ทางการเงินในช่วงทศวรรษนี้ นอกจากการเข้าสู่ยุคดิจิทัลแบงก์กิ้ง ที่ภาคธนาคารและภาคธุรกิจสื่อสารโทรคมนาคมโดดลงมาเล่นกันอย่างดุเดือดแล้ว การระดมทุนรูปแบบใหม่ๆ เพื่อธุรกิจที่เพิ่งตั้งตัว ก็น่าจะยังไม่เชยไปนักสำหรับประเทศไทยเราหรือในภูมิภาคละแวกนี้
การหาทุนรูปแบบที่ว่านี้มีตั้งแต่ คราวด์ฟันดิ้ง (Crowdfunding) กองทุนร่วมลงทุน (Venture Capital) และนักลงทุนอิสระ (Angel Investor) ตัวอย่างที่ทุกคนรู้จักกันดีก็คือ นิตยสาร อะ เดย์ ที่เริ่มต้นด้วยการระดมทุนเมื่อเกือบ 12 ปีก่อน แต่ก็ยังมีธุรกิจที่ใช้ช่องทางเหล่านี้น้อย ส่วนหนึ่งเป็นเพราะต้องเป็นธุรกิจที่มีนวัตกรรม มีไอเดียใหม่ มากกว่าแค่การซื้อของถูกมาขายไป และคนส่วนใหญ่ยังถูกจำกัดอยู่ในกรอบเดิมๆ ของการกู้แบงก์ แต่ก็เป็นที่น่าดีใจว่า ทางการไทยให้ความสำคัญกับเรื่องนี้มากขึ้น และหลายหน่วยงานพยายามผลักดันเอสเอ็มอีได้มีทางเลือกเหล่านี้อย่างจริงจัง
ที่น่าสนใจก็คือ หลายประเทศในละแวกนี้ก็หันมาส่งเสริมการระดมทุนใหม่กันมากขึ้น โดยเฉพาะจีนค่ะ
ถ้าสังเกตทิศทางข่าวในช่วง 2-3 ปีที่ผ่านมา จะไม่ค่อยผ่านตาเรื่องพวกนี้ในจีนเท่าไรนัก เพราะส่วนใหญ่ยังมุ่งเน้นการผลิตสินค้าราคาถูกในปริมาณมากๆ หรือเป็นโรงงานของโลก ช่องทางหลักในการเข้าถึงทุนของธุรกิจจีนยังคงเป็นธนาคารพาณิชย์ทั่วไป ส่วนธุรกิจอีกมากที่กู้แบงก์ไม่ผ่านก็หันไปใช้ธนาคารเงา (Shadow Banking) เช่น พวกกองทรัสต์
แต่รูปแบบเหล่านี้ทำให้ปัญหาตามมาหลายด้าน ทั้งฟองสบู่ที่เกิดจากธนาคารเงา ซึ่งทำให้ภาคการเงินสุ่มเสี่ยงไปด้วย ไปจนถึงปัญหาค่าแรงที่แพงขึ้น ทำให้จีนต้องหาทางลดการผลิตที่ใช้แรงงานเข้มข้น หันมาส่งเสริมนวัตกรรมมากขึ้นแทน ซึ่งโชคดีอย่างหนึ่งว่า สังคมชนชั้นกลางในจีนกำลังเติบโตขึ้นเรื่อยๆ ไปพร้อมกับการเข้าถึงอินเทอร์เน็ต
จีนเริ่มต้นกับการส่งเสริมเวนเจอร์ แคปปิตอลก่อน เช่น นโยบายพักภาษีสำหรับการลงทุนในไฮเทคโนโลยี ซึ่งปัจจุบันจะผ่อนคลายกฎเกณฑ์มากขึ้น ไม่ต้องเป็นไฮเทคโนโลยี ขอแค่เป็นนวัตกรรมก็พอ สำหรับบริษัทขนาดเล็กพนักงานไม่เกิน 500 คน มียอดขายไม่เกิน 200 ล้านหยวน/ปี ล่าสุด รายใหญ่อย่าง อาลีบาบา ของแจ็ก หม่า ก็เพิ่งประกาศตั้งเวนเจอร์แคป เพื่อลงทุนในไต้หวัน ทำให้ทิศทางของธุรกิจใหม่ๆ และการระดมทุนใหม่ๆ ในจีน ยิ่งน่าจับตายิ่งขึ้นไปอีก
สัปดาห์หน้าเรามาดูการระดมทุนในต่างแดนกันต่อค่ะ